
Amy Ruttan

Pause i paradis

Oversatt av Jeanita Edholm

MINISERIE: KARIBISKE RYTMER


Matthew og Marcus må være tvillinger – men de kunne ikke vært mer ulike. Å redde liv ser ut til å være det eneste de har til felles, inntil de begge finner kvinnene som får hjertene deres til å banke litt hardere. Møt dem i paradiset! Dette er første del i miniserien Karibiske rytmer.

Amy Ruttan vokste opp i utkanten av Toronto i Kanada, men forlot senere storbyen for å slå seg til ro på landsbygda sammen med drømmemannen. Etter at barn nummer to hadde kommet til verden, klarte Amy endelig å virkeliggjøre sin livslange drøm om å bli forfatter. Når hun ikke lar fingrene fly over tastaturet, er hun mor til tre herlige barn som bruker henne som både sjåfør og kokk.


Til alle som drømmer om en sjanse til og en lykkelig slutt.  

Du er ok. Dette er bare et lite tilbakeslag. Du har håndtert verre ting enn dette før. Og hvem vil vel ikke jobbe i paradis?

Det var det doktor Victoria Jensen var nødt til å fortsette å fortelle seg selv. Dette var en god ting. Det var en mulighet.

Selv om hun følte seg ensom igjen.

Og redd.

Men hun hadde ikke tenkt å la noen se den siden av henne. Hun hadde holdt den godt skjult helt siden moren døde. Siden hun ikke hadde noen annen biologisk familie, ble hun plassert i fosterhjem da hun var ti, og etter det hadde hun flyttet fra hjem til hjem. Det var aldri noen som ville adoptere henne, så hun hadde lært å låse hjertet sitt i en boks og aldri gi nøkkelen til noen.

Hun hadde også lært at hun enten kunne gjemme seg unna og la seg bli herset med, eller kjempe for livet.

Hun valgte å kjempe.

Og hun hadde også valgt å hjelpe verden med å redde liv.

Ingen hadde vært der for henne da hun vokste opp, og hun unnet ingen å føle seg så ensom som hun hadde gjort. Å være kirurg ga henne muligheten til å hjelpe andre, samtidig som det ga henne en god unnskyldning til å holde andre mennesker på en armlengdes avstand. Det var bedre å være en ensom ulv. Du risikerte aldri å bli såret om det bare var deg.

Hun hadde alltid hatt lyst til å bli kirurg, selv når hun ikke alltid kunne kontrollere utfallet.

Den tanken minnet henne på grunnen til at hun var her.

Hun hadde mistet en pasient.

En veldig viktig en. En utenlandsk ambassadør.

Sykehusstyret med direktørene i spissen hadde foreslått at hun skulle ta permisjon til obduksjonen ble frigitt og medieinteressen døde hen. Selv om hun ikke hadde hatt lyst, hadde hun ikke hatt noe annet valg enn å si ja.

Tidspunktet hadde vært bra da, for mentoren hennes, doktor Paul Martin, hadde blitt spurt om å dra til St. Thomas på De amerikanske Jomfruøyer for å hjelpe til med en nyretransplantasjon, men han hadde ordnet det slik at hun kunne dra istedenfor.

Hun hadde mistet pasienter før, og det var alltid vondt, men med denne pasienten var det annerledes, fordi pressen jaktet på henne.

Og klandret henne.

På De amerikanske Jomfruøyer kunne hun ligge lavt, gjøre jobben og vente på at interessen avtok.

I teorien var det den perfekte plan.

Hun rettet på den hvite legefrakken og kikket på seg selv i speilet, ristet på hodet og prøvde å kvitte seg med den tvilen som fortsatt svirret rundt i bakhodet. Hun var klam i hendene og hadde ikke sovet mye natten i forveien, men det gjorde ingenting.

Hun skulle klare å riste det av seg og vise sykehuset hvor heldige de var som hadde en av de beste transplantasjonskirurgene på laget sitt. Selv om det bare var for en kort periode.

Innerst inne ble hun litt flau av hvordan hun psyket seg opp. Det var noe Paul hadde lært henne. Han hadde også lært henne å være selvsikker, tenke selv og utstråle selvsikkerhet, noe hun visste førte til at hun ofte fremstod som kynisk og arrogant.

Vær en hai, hadde han sagt. Det er den eneste måten å overleve på.

Han var kul, distansert og passet godt på de få studentene han mente var verdige å bli undervist av ham.

Hun hadde vært en av dem, og for første gang i livet hadde hun blitt valgt av noen. Det var doktor Paul Martin som hadde fortalt henne at hun ikke skulle la seg tynge av familie eller kjærlighet. Som en som hadde vokst opp i fosterhjem, var det noe hun kunne forholde seg til.

Men det var også sider ved henne hun ikke likte. Hemmelige sider som ønsket kjærlighet, sikkerhet og ømhet.

Det var noe hun hadde ønsket helt siden hun mistet moren.

Men hun hadde bare seg selv.

Og det hadde gått bra. Helt til hun motvillig sa ja til å foreta operasjonen på ambassadøren.

I de ti årene hun hadde vært kirurg, hadde det aldri gått så galt som under operasjonen som fikk henne til å flykte fra New York. Og det var ikke hennes feil engang. Hun hadde ikke villet foreta transplantasjonen. Ambassadøren var ikke i form til det, og selv om hun fortalte sjefene sine at den burde utsettes, hadde de ikke hørt på henne.

Det oppsto komplikasjoner, og selv om hun hadde prøvd alt hun kunne, hadde det ikke vært nok. Akkurat da hun trodde hun hadde klart å stabilisere ham og de kunne gjennomføre transplantasjonen, hadde en blodpropp satt en stopper for det hele.

Ambassadøren døde.

Så her satt hun i dette øyparadiset. Selv om New York var alt som betydde noe og det var der livet hennes var, så var dette et velkomment avbrekk.

Sykehuset trengte hjelp til å gjennomføre en komplisert dominooperasjon på flere pasienter som trengte nyretransplantasjoner.

Domino var operasjonen for dem som trengte en nyre og som hadde en donor som ikke var kompatible med dem. Derfor ble hvert par, donor og mottaker, koblet til andre donorer og mottakere som også trengte transplantasjon, men ikke var kompatible med hverandre. Det førte til et puslespill med mange bevegelige deler, og det krevde koordinering. Hver deltaker var en del av en sekvens, litt som en dominobrikke, og hvis en brikke forsvant, ville hele greia falle fra hverandre.

Det ville være et logistikkmareritt av en annen verden for de som var ukjente med prosessen, men heldigvis hadde hun gjort det før.

Men før hun kunne begynne, måtte hun møte den nye overlegen, som var hovedgrunnen til at hun var så nervøs.

Den forrige overlegen, han som hadde godkjent at hun kom hit istedenfor Paul, var Pauls venn, men han hadde gått av med tidlig pensjon på grunn av personlige årsaker. Hun visste ikke hvem den nye overlegen var, og selv om hun hadde snakket med Paul om det dagen før, så hadde samtalen blitt brutt, og hun hadde ikke fått med seg navnet.

Det var en del av henne som lurte på om den nye overlegen kom til å være på vakt overfor henne.

Hvis personen er en fornuftig kirurg så vil vedkommende skjønne at det som skjedde ikke var din feil. Overlegen vet om de mulige komplikasjonene ved en sånn operasjon og vil forstå. 

Victoria var en talentfull kirurg, men hun var ikke Gud, og hun kunne ikke ha forhindret blodproppen.

Og dersom det ikke hadde vært for at pressen feilaktig  hadde klandret henne, ville hun fortsatt ha vært i New York.

Victoria fikset på det brune håret som hun hadde festet i en knute bak i nakken. Da alt ved fremtoningen hennes var kontrollert, vasket hun hendene, nikket til seg selv i speilet og gikk ut av kvinnetoalettet.

Overlegens kontor lå i enden av gangen. Lyden fra skohælene dunket i takt med pulsen hennes, og hun prøvde å svelge klumpen som hadde festet seg i halsen.

Kom igjen. Dette klarer du.

«Doktor Jensen?» spurte overlegens assistent henne da hun nærmet seg.

«Ja, jeg er her for å møte overlegen.»

Yvonne nikket og smilte bredt. «Bare et øyeblikk, jeg skal høre om doktor Olesen er klar.»

Victoria rynket pannen og bet seg i leppen. Doktor Olesen? Det måtte være en annen Olesen. Det fantes helt sikkert mange av dem. Skjebnen ville ikke være så grusom at hun havnet i hendene på sin gamle rival fra turnusperioden.

Matthew Olesen var den eneste mannen som hadde kommet under huden på henne. Den eneste turnuslegen hun hadde ansett som en trussel. Han gjorde henne sprø, og hun hadde vært voldsomt tiltrukket av ham. Han hadde fått blodet hennes til å synge av nytelse.

Han hadde vært hennes første. De hadde tilbrakt så mange netter sammen, og hun hadde falt for ham.

Hardt.

Hun hadde forelsket seg i ham.

Og selv om hun hadde ønsket mer, hadde hun blitt skremt av intensiteten i lidenskapen deres. Hun var redd for å stole på ham og for å legge hjertet sitt i noen andres hender.

Det hadde bare vært én ledig plass hos doktor Paul innen transplantasjon, og hun ville ha den.

Ingenting skulle stå i veien for henne.

Ikke mannen hun elsket heller.

*

«Vil du virkelig det skal ende slik?» spurte Matt med hendene på skuldrene hennes.

Hun prøvde å riste seg løs fra omfavnelsen, men klarte ikke å trekke seg bort.

Hun ville ikke egentlig gjøre det slutt, men det var bedre for hjertet hennes på denne måten. Hun hadde planer, og Matt passet ikke inn i dem. Det var vanskelig å gi slipp på ham, å ødelegge den deilige kontakten de hadde, men hun var redd for å legge hjertet sitt i potten.

Det var ingen mulighet for at hun kunne få både Matt og karrieren hun hadde jobbet så hardt for.

Kjærligheten var for komplisert.

«Ja, jeg er sikker. Jeg tar jobben, det er bare én ledig plass, og den er min.»

Matt slapp skuldrene hennes.

«Det knuser hjertet mitt, Victoria. Det er deg jeg vil ha.»

Hun blunket bort tårene som truet med å renne over. Hun gråt ikke foran noen.

«Jeg vil ikke ha deg, Matt. For meg har det alltid handlet om jobben. Det er alt som betyr noe. Ingenting annet.»

Men det var en løgn.

Hun ville ha ham.

«Fint, da skal jeg ikke plage deg mer.»

*

Det hadde gjort vondt, men hun hadde kommet over det.

Hun hadde trodd at han kom til å bli i New York, men det hadde han ikke.

Matthew hadde ikke prøvd å kjempe for henne. Hun var alene, og det var bare rettferdig. Det var hun uansett vant til.

Hun kunne ikke stole på noen andre enn seg selv.

Doktor Matthew Olesen hadde forsvunnet fra radaren hennes, og hun hadde aldri søkt ham opp siden. Det gjorde for vondt. For til tross for at hun prøvde å overbevise seg selv om at hun hadde kommet over ham, hadde hun ikke det. Det var fortsatt en del av henne som lengtet etter ham og som ville ha ham, men hun hadde ødelagt det. Hun hadde gått ut med andre menn, men ingen kunne sammenlignes med Matt.

Yvonne kom ut fra kontoret. «Han er klar for å møte deg nå.»

Victoria nikket og åpnet døren, og holdt pusten da hun gikk inn i rommet. Hendene skalv, og hun svettet så mye at hun var redd for at det skulle synes.

Det var ikke Matthew.

Det kunne ikke være ham.

Han satt med ryggen vendt mot henne og skrev på datamaskinen. Håret var kort og karamellfarget. Hun sto der og kjente spenningen fylle rommet mens hun ventet på at han skulle snu seg.

Skjebnen var ikke så grusom.

Se på meg, ropte hun stille inni seg.

«Du har reist langt, ikke sant?»

Stemmen var dypere enn hun husket, men den fremkalte fortsatt den sitringen nedover ryggen som hun kjente så godt. Magen slo salto, og pulsen økte.

Nei, ikke ham!

Det var som en syk spøk.

Han snudde seg, og hjertet hennes hoppet over et slag da hun så inn i de krystallblå øynene til den eneste mannen hun noensinne hadde elsket.

Mannen hun fortsatt drømte om. Victoria trodde ikke på lykkelig alle sine dager, men hun hadde alltid lurt på om hun kunne blitt det med ham.

«Doktor Olesen,» sa hun og prøvde desperat å svelge klumpen i halsen.

Han smilte, men smilet nådde ikke øynene. Hun prøvde å se vekk og la merke til gifteringen på fingeren. Ikke at hun burde bli overrasket, han hadde alltid snakket om at han ville ha familie, og det ville ikke hun.

Det var i hvert fall det hun hadde sagt til ham.

«Doktor Jensen», sa han og sendte henne et blikk som gikk gjennom marg og ben. «Jeg verken ønsket eller forventet å se deg igjen, men her er vi.»

Det var en løgn. Han hadde hatt lyst til å se henne igjen. I årevis hadde han lengtet etter henne, selv om hun hadde gjort det helt tydelig at hun ikke ønsket å se ham igjen da hun gjorde det slutt. Hun hadde valgt en jobb fremfor ham, og det gjorde fortsatt vondt.

Minnene om henne hadde hjemsøkt ham i mange netter og år. Det hadde vært en kamp å legge minnene bak seg.

Men så hadde han møtt Kirsten to år etter at han forlot New York, og hun var som et friskt pust. Hun hadde fått ham til å tro på at han kunne åpne hjertet sitt igjen. Hun hadde lært ham at han kunne elske noen, og han hadde giftet seg med henne i troen på at de skulle leve lykkelig i alle sine dager.

Dessverre hadde kreften tatt bolig i henne kort tid etter, og livet hennes hadde tatt slutt så altfor tidlig.

Hjertet hans hadde blitt knust igjen. Det eneste han brydde seg om nå, var jobben, og den ble det eneste som klarte å døyve noe av smerten. De siste fem årene hadde han vært superfokusert, og det hadde endelig virket.

Han ble utnevnt til overlege på kirurgisk avdeling på Ziese Memorial Hospital akkurat i tide til den kompliserte og delikate dominooperasjonen. Matthew hadde planlagt å be den beste transplantasjonskirurgen han kunne finne om å koordinere arbeidet, men så innså han at forgjengeren allerede hadde valgt en.

Og det var den ene kirurgen Matthew ikke hadde noe ønske om å se igjen.

Hans personlige demon.

Doktor Victoria Jensen.

Da han så på henne, var det som om tiden hadde stått stille. Hun så fortsatt ut som den samme kvinnen som hadde stjålet hjertet og sjelen hans for ti år siden, bare for å levere begge tilbake i tusen biter.

Bare tanken på alle minnene han hadde forvist for ti år siden satte blodet hans i brann, og det irriterte ham at han tillot seg å tenke på henne på den måten igjen.

Det var en del av ham som hadde hatt lyst til å avlyse kontrakten og hindre henne i å komme, men han visste at Victoria var en av de beste transplantasjonskirurgene i Nord-Amerika og at hun ville være en stor ressurs.

Han trengte all hjelpen han kunne få.

De hadde pasienter og donorer, men det var det. Ingenting var koordinert eller organisert, de hadde nesten ikke tatt noen prøver, og ingenting var klart.

Det var et eneste stort kaos.

Forgjengeren hadde tatt det rette valget da han tilbød henne stillingen, men det eneste Matthew ikke kunne skjønne, var hvorfor?

Hvorfor hadde hun forlatt den fantastiske stillingen og jobben på Manhattan for å komme til St. Thomas? Han var rimelig sikker på at det ikke hadde noe med dominooperasjonen å gjøre. Matthew hadde hatt deler av turnusperioden sin der, han visste at slike operasjoner var vanlige i New York.

Så hvorfor hadde hun kommet hit?

Kanskje det var på grunn av dødsfallet til ambassadøren?

Han visste bedre enn de fleste at uansett hvor hardt du prøvde å redde liv, så ville det alltid være pasienter som døde på operasjonsbordet. Sånt skjedde.

Han visste at han hadde vært avvisende og kjølig, men han måtte holde avstand til henne.

Han måtte være forsiktig.

Han måtte være kald og distansert.

Han måtte være hard, så ikke han gikk i den samme fellen han hadde gått i da han var ung og dum.

«Jeg beklager at du føler det på den måten», svarte hun stivt. «Jeg har ikke noe ønske om å være her og jobbe med deg, så jeg liker ikke situasjonen, jeg heller.»

«Gjør du ikke?» spurte han.

Hun rødmet, og han kunne ha bannet på at han så øynene hennes gnistre av sinne.

Kanskje han hadde dratt det for langt.

«Nei. Jeg har ikke noe ønske om å diskutere det som skjedde mellom oss. Det som skjedde hører fortiden til, og jeg er her for å gjøre en jobb. Om du lar meg gjøre den, så klart.»

Han smilte og lente seg tilbake i stolen. «Det er absolutt en interessant tanke.»

«Hva da?»

«At jeg skal la deg jobbe her.»

«Det er du som er sjefen», sa hun, og han kunne høre på tonefallet at han irriterte henne. Matthew var profesjonell, og han behandlet ikke de andre kirurgene på denne måten, men dette var en unik situasjon.

Og selv om hun var den beste, så var han ikke sikker på om det var en god idé å la henne bli på St. Thomas og jobbe med ham.

Men han var sjefen hennes, og det kom ikke til å bli slik som det hadde vært for ti år siden. Han hadde ligget med en slange og blitt bitt, han kom ikke til å la det skje igjen.

«Og hvorfor skulle jeg ikke la deg jobbe her?»

«Jeg har ikke tid til å leke barnslige leker, Matthew.»

«Det er doktor Olesen», sa han strengt. Måten hun sa navnet hans på satte ham ut. Det hørtes så riktig og naturlig, og han likte det ikke i det hele tatt.

«Jeg beklager, doktor Olesen.»

«Du har rett, jeg er barnslig, og det som skjedde hører fortiden til. Du ble ansatt av forgjengeren min, og jeg er villig til å opprettholde avtalen. Jeg er takknemlig for at du valgte å komme hit for å hjelpe til.»

Hun så på ham med smale øyne og la hodet på skakke. «Jeg valgte ikke å komme hit. Vet du ikke hvorfor jeg måtte det? Det er på alle nyhetskanaler!»

«Ambassadørens dødsfall? Hva med det? Det er så klart uheldig, men det har ingenting med dominooperasjonen å gjøre.»

*

Hun sukket og snurpet leppene sammen. «Du har rett, men jeg valgte ikke å komme hit. Jeg ble tvunget til det. Jeg ble bedt om å ligge lavt en stund.»

Hun visste at hun var melodramatisk, men det var alle andre også. Hun var så frustrert over måten pressen håndterte saken på og irritert på resten av verden som trodde på det de skrev og sa om henne.

Og på toppen av det hele var Matthew den nye sjefen hennes.

*

«Si at du ikke elsker meg», forlangte han. Hun så bort, hun kunne ikke se ham i øynene.

«Jeg …»

«Du kan ikke se på meg engang, Victoria.» Han la hånden under haken hennes og tvang henne til å se på ham. «Si at du ikke elsker meg. Si at du ikke vil ha meg.»

«Jeg elsker deg ikke. Jeg vil ikke ha deg.»

*

Hun hadde løyet til Matthew, for hun hadde elsket ham, men jobben var viktigere.

Det var en løgn hun fortalte for å beskytte seg selv. Hun var ikke villig til å være avhengig av andre for emosjonell eller økonomisk trygghet. Hun hadde jobbet så hardt for å komme seg gjennom studiene. Det hadde vært stressende. Det hadde vært dager der hun ikke kunne spise fordi hun måtte betale for skolebøker, og hun hadde sverget på at hun aldri skulle oppleve det igjen.

Ikke engang for kjærligheten, for den kunne gå tapt.

En ferdighet, kirurgiske ferdigheter, var noe det alltid var behov for.

Så hun måtte lyve til Matthew, selv om tiden de tilbrakte sammen i New York hadde vært den lykkeligste tiden i livet hennes.

Og det hadde funket. Det var tydelig at Matthew hatet henne, og hun skulle komme seg gjennom det, selv om det gjorde vondt.

«Hva skjedde?» spurte han rolig med en stemme som oste av profesjonell interesse.

«Det var en blodpropp», sa hun.

«Fortell meg hele historien», sa han mildt.

Hjertet hennes hoppet over et slag. Det var akkurat som i gamle dager, da han hadde hjulpet henne med å roe seg ned når hun ble overveldet. Da hadde han også bedt henne om å fortelle om det som hadde skjedd.

«Jeg gjorde en lever- og tarmtransplantasjon, og det oppstod en rekke komplikasjoner. Blodtrykket hans steg, og hjertet stoppet. Vi klarte å stabilisere det, bare for å se at det løp løpsk noen sekunder senere. Det var voldsomme blødninger, men jeg fikk kontrollert dem også. Det var det ene etter det andre, og til slutt fikk han multiorgansvikt. Blodproppen løsnet, og jeg fikk ikke stoppet den i tide. Det var ingenting jeg kunne gjøre for å redde ham. Jeg hadde uttrykt misnøye og bekymring for operasjonen i utgangspunktet, for jeg mente han var for svak til å tåle en så omfangsrik operasjon.»

«Så hvorfor gjorde du det?»

«Jeg ble presset av pasienten. Han insisterte på at jeg måtte gjøre det, men jeg burde ikke ha gjort det.»

Han nikket. «Jeg er enig, du burde ikke ha gjort det hvis magefølelsen fortalte deg at det var feil. Men jeg skjønner fortsatt ikke hvorfor du må ligge lavt?»

Hun smilte. «Pressen fikk nyss om historien og trengte en syndebukk. Det de ikke innså, var at ambassadøren allerede var ganske syk og at operasjonen ikke var en garanti for at han skulle bli frisk. Om den hadde gått bra, ville jeg ha vært en helt, men fordi den ikke gjorde det, ble jeg sendt som et offerlam til slakterbenken. Styret foreslo at jeg skulle ta denne jobben og ligge lavt en stund. Så jeg er her midlertidig til obduksjonsrapporten blir frigitt.»

Hun var glad for å se sympati i Matthews blikk. «Jeg skjønner. Så det var derfor du forlot New York City.»

Hun nikket. «Ute av syne, ute av sinn. Forhåpentlig går pressen videre til et nytt offer om ikke så lenge.»

Han smilte. «Det virker som om vi begge er i en vanskelig situasjon her. Jeg er lei for at pressen skylder på deg. Jeg vet at det ikke var din feil. Sykehuset trenger deg til disse dominooperasjonene, og selv om det er vanlig for deg, er det ikke noe vi har hatt noe særlig av her på Ziese Memorial. Jeg setter pris på ekspertisen din.»

Victoria lurte på om hun hadde hørt feil. «Så du vil at jeg skal bli her?»

«Det gjør jeg», sa han. «Som du sa, kan vi legge fortiden bak oss og jobbe sammen som kolleger på dette prosjektet, ikke sant?»

«Ja, det kan vi.»

«Bra.»

Lettelsen skylte over henne, og skuldrene sank flere hakk. For første gang på et par uker følte hun seg lyttet til og akseptert.

Kanskje Paul hadde rett i at hun bare kunne forsvinne her i paradis. Kanskje dette var nettopp det stedet hun burde være før hun dro tilbake til Manhattan og det vanlige livet sitt.

Hun skulle legge all energien sin i arbeidet med dominooperasjonen og gjøre det hun elsket. Det eneste problemet var at hun måtte jobbe med Matthew Olesen.

Eller for Matthew. Han var tross alt den nye sjefen hennes.

De var ikke likeverdige i dette hierarkiet.

Hun skulle klare å holde avstand. Ti år var jo nok til å komme seg over noen, var det ikke?

«Jeg er takknemlig for at du lar meg jobbe her, og jeg ser frem til å bli kjent med pasientene og saken.»

«Kom igjen, jeg skal ta deg med til styrerommet der vi har satt opp alt og funnet frem informasjonen om legene som henviste dem.»

«Det høres flott ut, doktor Olesen.»

Han rynket pannen. «Nei, det der funker ikke.»

«Du sa jeg skulle kalle deg det», sa hun. «Eller foretrekker du at jeg kaller deg sjef?»

«Nei, jeg liker ikke det heller.»

«Så hva vil du at jeg skal kalle deg? Idiot? Jeg pleide jo å kalle deg det innimellom», ertet hun.

Et smil lekte i munnviken hans. «Nei, jeg mener at vi er ganske uformelle her, og jeg beklager at jeg tvang deg til å kalle meg doktor Olesen. Siden vi skal jobbe så tett sammen, ville det virke rart for de andre om du tiltalte meg på den måten, og de ville garantert begynt å stille spørsmål. Jeg foretrekker å holde privatlivet mitt privat.»

«Samme her. Jeg vil helst at vi ikke snakket om hvorfor jeg er her.»

Matthew smilte. «Bra.»

De gikk gjennom mange korridorer og snudde både til høyre og venstre. Victoria var glad for at han viste henne veien, ellers ville hun gått seg bort. I korridorene hilste de ansatte smilende på Matthew, og han smilte og vinket tilbake, men smilet nådde ikke øyne slik som det pleide.

Mens de gikk gjennom korridorene på Ziese Memorial, innså hun at noe hadde endret seg. Det var noe annerledes ved mannen hun hadde kjent så godt en gang i tiden.

Og så la hun nok en gang merke til gullringen som glitret på fingeren hans.

Han var gift.

Hjertet hennes sank i brystet, enda det ikke hadde noen rett til det.

Hvorfor skulle han ikke være gift?

Matthew var for flott til ikke å ta en kvinne med storm. Hun hadde nesten blitt tatt av stormen selv, men istedenfor å la seg rive med, hadde hun gjort det slutt.

Å tilbringe tid med henne og vise henne rundt på sykehuset, var sikkert det siste han ville. Han hadde garantert mye mer lyst til å dra hjem til familien sin.

Hun visste at han alltid hadde hatt lyst på barn, men det hadde ikke hun.

Løgner.

Det var en del av henne som hadde hatt lyst på barn, men hun var så redd. Sårene fra alle årene i fosterhjem hadde fortsatt ikke grodd, og hun kunne ikke la noe lignende skje med barna hennes dersom hun skulle gå bort for tidlig.

Victoria ristet bort de uvelkomne tankene og gikk inn på det lille styrerommet, der det lå mange pasientjournaler på bordet og en hvit tavle hang på veggen.

Hjertet hennes sank igjen. Mottakerne burde ha blitt testet allerede, og mulige donorer og en plan burde ha blitt diskutert. Den blanke tavlen vitnet om at det ikke hadde blitt gjort.

Det var ikke rart de trengte hjelp.

*

Matthew kunne se at Victoria var bekymret. Han hadde også vært det da han tok over som kirurgisk overlege. Denne dominooperasjonen hang langt bakpå i planleggingen, og på nåværende tidspunkt var han usikker på om de i det hele tatt ville klare å gjennomføre den innenfor tidsfristen.

Det var så mange bevegelige deler i dette puslespillet, og ingenting gikk fremover. Alt stod på stedet hvil, og han visste at alle de involverte var frustrerte.

Broren hans, som hadde henvist en av sine egne pasienter fra øya St. John, ringte ham konstant for å høre om de hadde fremgang. Det begynte å gå ham på nervene.

Han forstod hvor frustrerende det var for en lege som hadde henvist pasienten sin, men det var også plagsomt for Matthew, siden den andre legen var tvillingbroren hans, Marcus. De hadde ikke akkurat et godt forhold.

På tross av at de var tvillingbrødre, var det kun av utseende de var like.

Matthew likte kontroll og planlegging, som var grunnen til at han var kirurg. Operasjonssalen var der han trivdes best, for der var alt organisert, og tingene hadde sin egen plass.

Det var noe av grunnen til at Matthew nå var overlege ved kirurgisk avdeling og at broren hans bodde på en husbåt utenfor St. John.

Marcus ble ikke for involvert i kvinner, men datet uforpliktende. Matthew ville aldri ha klart det, det var ikke sånn han var.

Han savnet forholdet deres slik det hadde vært før de nådde puberteten. Før de begge hadde blitt tenåringer som falt for den samme jenta.

Den jenta hadde bare vært toppen av isfjellet som representerte år med friksjon. Hun hadde ikke vært årsaken til problemene, bare katalysatoren.

Og selv om ingen av dem kapret henne, hadde forholdet deres vært anstrengt siden det og bare blitt verre med årene. Det hadde faktisk surnet så mye at de praktisk talt var fremmede som tilfeldigvis var i slekt.

Ingen av dem stolte på den andre.

At ting gikk sakte med denne operasjonen, hjalp ikke heller. Matthew ville hjelpe pasienten til Marcus, og alle de andre, men han trengte assistanse.

Det var her Victoria kom inn i bildet.

«Jeg vet det er ganske sparsommelig. Forgjengeren min var ikke den mest organiserte.»

«Det må jeg si. Du vet at det er mange tester som må tas for å sørge for at antistoffene matcher, ikke sant? Det er ikke bare å si at man donerer en nyre, da ville man ikke trengt dominooperasjoner.»

Matthew så på henne med smale øyne. «Jeg vet det, og jeg er glad for at du er her. Dersom jeg ikke hadde blitt overlege, hadde jeg måttet håndtere alt dette på egenhånd.»

Victoria la hodet på skakke. «Og hvor mange slike operasjoner har du gjennomført?»

«Hva mener du med det?» sa Matthew defensivt. «Insinuerer du at jeg er en inkompetent kirurg?»

«Hvorfor tror du det?»

«Jeg vet at doktor Martin ikke har høye tanker om dette sykehuset. Siden han var mentoren din, antok jeg at du mente det samme», svarte han.

Victoria himlet med øynene. «Da antok du feil. Og uansett så var det doktor Martin som anbefalte at jeg skulle dra hit istedenfor ham.»

«Sier du det? Ville du ha kommet dersom du visste at jeg var overlege?»

Hun rødmet. «Jeg vet ikke.»

«Du må jo ha visst at jeg dro hjem til De amerikanske Jomfruøyer. Du ville ha visst at jeg var her.»

«Det er freidig av deg å anta det. Jeg har ikke fulgt med på karrieren din etter at du forlot Manhattan, så jeg aner ikke hvor mange dominooperasjoner du har gjennomført. Jeg har vært opptatt med min egen karriere.»

Det gjorde vondt å høre henne si det, men det bekreftet det han trodde. Hun brydde seg ikke om ham.

«Etter at jeg forlot New York, kom jeg hit, og jeg har deltatt i én dominooperasjon etter det.» Han gned seg nervøst i nakken. «Det er en stund siden, men jeg vet hvordan de gjøres.»

«Jeg vil begynne å jobbe med dette umiddelbart for å sjekke om noen av mottakerne har donorer som er villige til å komme inn for tester.»

«Jeg blir her og hjelper deg», sa Matthew.

«Jeg kommer nok til å bli her utover kvelden,» sa Victoria. «Det er ganske mye informasjon å gå gjennom.»

«Og så?» spurte han forvirret.

Han så at hun kikket ned på hånden hans, der han fortsatt bar gifteringen. Kirsten hadde vært borte i fem år, men han hadde ikke fått seg til å ta den av. Nå som hun så på den, kom alt tilbake.

Alle de fine minnene fra bryllupet fylte ham bare med sorg, for han savnet henne så mye. De hadde fått så lite tid sammen før eggstokk-kreften tok henne. Hun hadde vært som et stjerneskudd, inn og ut av livet hans altfor raskt.

«Du er gift», sa hun mykt. «Kommer ikke konen din til å forvente at du kommer hjem til middag?»

«Nei», sa han stivt. «Nei, jeg har ikke en familie, og jeg har ikke en kone.»

«Jeg beklager. Jeg bare antok …»

«Det går bra. Jeg hadde en kone, men hun er død. Så for å svare på spørsmålet ditt, nei, hun kommer ikke til å bry seg om at jeg jobber sent i kveld, doktor Jensen. Jeg ville faktisk foretrekke å jobbe sent og få stablet denne operasjonen på bena før pasientene går tom for tid.»

Han visste bedre enn de fleste hvordan livet kunne være over på et blunk.

